Της Ελευθερίας Κούρταλη

Πάνω από 12 τρισεκατομμύρια δολάρια έχουν χαθεί από τις διεθνείς αγορές μέσα σε 11 συνεδριάσεις, με περίπου 3 τρισ. να χάνονται μόνον χθες, σε αυτό που ονόμασαν οι αναλυτές ως panic Monday, λόγω των ανησυχιών γύρω από τις επιπτώσεις της εξάπλωσης του κοροναϊού στην παγκόσμια οικονομία καθώς και της κατάρρευσης της τιμής του πετρελαίου που προκάλεσε ο "πόλεμος" που κήρυξε η Σαουδική Αραβία στη Ρωσία.

Ο παγκόσμιος δείκτης MSCI World Index σημείωσε χθες τη χειρότερη ημέρα του από τον Δεκέμβριο του 2008 και την κορυφή της χρηματοπιστωτικής κρίσης, ενώ ο πανευρωπαϊκός δείκτης EuroStoxx 600 μετά και τη χθεσινή του πτώση ύψους 7%, έχει πλέον περάσει σε έδαφος bear market, ενώ το ίδιο ισχύει και για τον τραπεζικό δείκτη της ευρωζώνης. Η δραματική πτώση στην Wall Street χθες και η βουτιά του δείκτη-βαρόμετρου των διεθνών αγορών, S&P 500, ο οποίος έχει χάσει πλέον 20% από τα πρόσφατα υψηλά, έχει στείλει και τις ΗΠΑ σε bear market επίσης. Σημειώνεται πως χθες, λίγο μετά την έναρξη της συνεδρίασης στις ΗΠΑ υπήρξε αυτόματη διακοπή των συναλλαγών για 15 λεπτά, για πρώτη φορά από την κρίση του 2008, καθώς ο S&P 500 έκανε βουτιά 7%.

Πλέον, η παγκόσμια bull market η οποία ξεκίνησε πριν 11 χρόνια βλέπει το τέλος της, βίαια και αιφνίδια ενώ κανένας δεν μπορεί να εκτιμήσει που θα σταματήσει η κατηφόρα. Τα μέτρα της Fed αποδείχθηκαν ανεπαρκή, αφού ούτε οι κεντρικές τράπεζες μπορούν να ποσοτικοποιήσουν τη ζημιά που προκαλεί η τρέχουσα κρίση σε οικονομία και επιχειρήσεις.

Σύμφωνα με τις εκτιμήσεις της Morgan Stanley, οι αγορές μετοχών θα συνεχίσουν να ζορίζονται έως ότου οι υπεύθυνοι χάραξης πολιτικής προχωρήσουν σε περισσότερες μειώσεις επιτοκίων και αύξηση της ποσοτικής χαλάρωσης. Όπως σημειώνει, μία επιπλέον πτώση 10% για τις αμερικανικές μετοχές είναι πιθανή, ενώ εκτιμά πως τα περιθώρια πτώσης για τον NASDAQ είναι ακόμη μεγαλύτερα. Πάντως, όπως επισημαίνει, μόλις ολοκληρωθεί αυτή η διόρθωση, θα ξεκινήσει μια εντυπωσιακή άνοδος.

Είναι χαρακτηριστικό πως πλέον οι αποδόσεις από τις αρχές του έτους σε όλους τους βασικούς δείκτες διεθνώς βρίσκονται στο κόκκινο. Το Χρηματιστήριο Αθηνών βρίσκεται στην πρώτη θέση με τις χειρότερες αποδόσεις διεθνώς με πτώση 35% το 2020 έως τώρα και ακολουθούν ο αυστριακός ΑΤΧ με πτώση 25%, ο πολωνικός WIG 20 με απώλειες 24,4%, ο βραζιλιάνικος Bovespa o οποίος βρίσκεται στο 23,2%, ο ιταλικός FTSE MIB στο -14,68%, ο γαλλικός CAC 40 στο -21,3%, ο βρετανικός FTSE 100 στο -20,8%, ο γερμανικός DAX στο 19,6%, ο βελγικός BEL 20 στο -19,4% και ο ισπανικός IBEX 35 στο -19,4%.

Aυτή την εβδομάδα βλέπουμε ένα κύμα ρευστοποιήσεων σε πλήρη κλίμακα και σημάδια πανικού σε όλα τα assets, όπως σημειώνει η Janus Henderson. Η απότομη πτώση των τιμών του πετρελαίου προσθέτει μια τεράστια δυναμική διάσπασης σε αγορές που είναι ήδη πολύ εύθραυστες, όπως προσθέτει.

Οι επενδυτές συσσωρεύονται στο ασφαλές καταφύγιο των ομολόγων, οδηγώντας τις αποδόσεις των γερμανικών ομολόγων στο -0,863% και σε νέο ιστορικό χαμηλό εν αναμονή κάποιας κίνησης από την ΕΚΤ, ενώ η απόδοση των 30 ετών αμερικανικών ομολόγων βρέθηκε χθες κάτω από το 1% λόγω των στοιχημάτων ότι η Fed θα αναγκαστεί να μειώσει τα επιτόκια κατά τουλάχιστον 75 μονάδες βάσης στη συνεδρίασή της στις 18 Μαρτίου, μετά και την έκτακτη μείωση 50 μ.β την προηγούμενη εβδομάδα. Η απόδοση των 10ετών κρατικών ομολόγων των Η.Π.Α. υποχώρησε στο 0,318% στη μεγαλύτερη ημερήσια πτώση από το 2011 και την κρίσης κρατικού χρέους στην ευρωζώνη.

Όπως σημείωσε η Bank of America, οι αγορές φαίνεται ότι πλέον παραδέχονται την ήττα, καθώς ο ιός έχει πλέον εξαπλωθεί στις ΗΠΑ, την καρδιά της παγκόσμιας οικονομίας.

Η Ευρωπαϊκή Κεντρική Τράπεζα θα συνεδριάσει την Πέμπτη, με την Κριστίν Λαγκάρντ να δέχεται ήδη ισχυρή πίεση να δράσει και αυτή. "Η συνάντηση της ΕΚΤ αυτή την εβδομάδα θα είναι το πρώτο μεγάλο τεστ για την Λαγκάρντ", τονίζει η NG. "Με ελάχιστα πυρομαχικά να έχουν απομείνει και ευρισκόμενη πλέον αντιμέτωπη με ένα τεράστιο εξωτερικό σοκ που δεν μπορεί να εξαλειφθεί από τις οικονομικές πολιτικές, η ΕΚΤ θα πρέπει να σταθμίσει προσεκτικά τις λέξεις και τις πράξεις", όπως προσθέτει.

Σύμφωνα πάντως με τους αναλυτές της Goldman Sachs, η ΕΚΤ θα προχωρήσει σε μείωση των επιτοκίων κατά 10 μονάδες βάσης, σε βελτίωση των όρων για τα TLTROs και αύξηση της μηνιαίας αγοράς ομολόγων (QE) στα 40 δισ. ευρώ, έως τα τέλη του 2020.